Det har vært knyttet stor spenning til stortingsmeldingen om pelsdyrnæringens framtid som landbruks- og matminister Jon Georg Dale legger fram fredag formiddag.

Etter det avisen erfarer vil regjeringen ikke gå inn for å avvikle pelsdyrnæringen. Men de går inn for å forby gruppehold av mink, slik at det kan være maksimalt en hann og en hunn i hvert bur for å unngå at dyrene skader hverandre. Departementet skal støtte seg på danske undersøkelser som viser at slike tiltak reduserer risikoen for skader.

Kroken på døren

– Skulle meldingen innebære at man foretar en betydelig reduksjon i antall dyr i hvert bur, vil det bety kroken på døra for mange, sier Guri Wormdahl, kommunikasjonssjef i Norges Pelsdyralslag.

Pelsdyralslaget mener at mange vil trenge statlige subsidier for å kunne drive med færre dyr i hvert bur, men tror ikke at det er et alternativ når Frp sitter i regjering.

I forkant av stortingsmeldingen la næringen torsdag fram resultatet av sin egen internkontroll av 490.000 dyr i Rogaland. Totalt ble det funnet 469 syke eller skadde dyr.

– Skandaløst

– Dersom dette stemmer er regjeringens forslag en hån mot norsk dyrevelferdslov. At regjeringens eneste «bidrag» er å gå tilbake til å ha minkene alene i bur, er en skandaløs bortforklaring av sterke faglige råd fra norske veterinærfaglige miljøer. Selv Mattilsynet påpeker at det er selve burdriften som er problemet. Det er helt uakseptabelt om ministeren hevder å støtte seg på danske pelsdyrforskere, og ikke engang har bedt om råd fra norske veterinærfaglige miljøer. Det er viden kjent at dansk pelsdyrforskning i stor grad er næringsfinansiert og ikke med fokus i dyrenes reelle behov, uttaler NOAH-leder og veterinær Siri Martinsen.

Dyrevernere har vært sterkt kritisk til pelsbransjen i mange år og jobber hardt for en avvikling. NOAH overleverte nylig 143.000 underskrifter mot pelsbransjen til landbruksministeren, og 12. november arrangerer organisasjonen fakkeltog mot pels 26 steder i landet.

Stortinget avgjør

NOAH setter sin lit til Stortinget dersom det stemmer at regjeringen går inn for fortsatt pelsdyrhold i Norge.

– Stortinget har nå ansvaret for at norsk dyrevelferdslov blir fulgt – og den blir ikke fulgt dersom rev og mink dømmes til et fortsatt liv i bur. Veterinærforeningen har påpekt at driftsformen strider mot flere paragrafer i dyrevelferdsloven, hevder Martinsen.

Et forslag fra Venstre om å forby pelsoppdrett ble nedstemt i Stortinget i fjor. Høyre, Frp, KrF og Senterpartiet stemte mot.

Et regjeringsoppnevnt utvalg la i desember 2014 fram en rapport om pelsdyrnæringen. Et flertall gikk inn for å stramme inn regelverket, mens et mindretall ville avvikle næringen.